Julie Rademacher (S), 2009-05-18:
Socialdemokraterne er enige i, at man bør skærpe strafudmålingen, hvis der har været et barn til stede, mens en forælder har udøvet vold mod en anden forælder.
Men straf løser ikke problemet i sig selv.
Mellem 20.000 og 22.000 danske børn lever i hjem med vold.
Hvert andet af disse børn overværer vold, og hver fjerde af disse børn bliver selv udsat for vold.
Det er frygteligt at overvære vold, og det er særlig belastende for et barn, der oplever den ene forælder udøve vold mod den anden.
Børn bliver rystet i deres virkelighedsopfattelse, når de ser, at en person, der normalt drager omsorg for dem og beskytter dem, pludselig ikke kan beskytte sig selv, og når den anden part overtræder alle grænser for, at man kan føle sig tryg og mærke kærligheden.
Som det er i lovgivningen i dag, er det alligevel ikke en skærpende omstændighed, når forældre slår på hinanden, mens deres børn er til stede.
Børn er fuldstændig overset i rigtig mange voldssager.
De bliver alene betragtet som vidner, og det, selv om vold kan have store konsekvenser for barnet.
Vi ved, at børn ofte føler skyld, når mor slår far, eller far slår mor.
Kunne jeg have stoppet det?
Kunne jeg have gjort noget?
Der er lavet flere undersøgelser af, hvordan børn pådrager sig psykiske mén eller traumer for resten af livet, hvis de gentagne gange overværer vold i hjemmet.
Ifølge Børns Vilkår kan børn komme til at lide af utryghed, angst, lav selvfølelse, depression, uro, aggression og generel frygt, hvis de overværer vold.
Vi anerkender ikke de mén, de får, og vi er slet ikke nede i børnehøjde med en forståelse af børnenes situation.
Vi vil gerne hen til, at barnet ikke bare er et vidne, det skal også betragtes som forurettet part i sådanne sager.
Derfor mener vi, at det er fornuftigt at gå ind nu, som Dansk Folkeparti og også ministeren gør, og diskutere det og se, hvad vi kan gøre.
Vi vil fra politisk hold gerne tage ansvar.
Vi vil gerne tage børnenes parti ved at få det skrevet ind i loven, at det skal være en skærpende omstændighed i forbindelse med strafudmålingen.
Men der har også været en spøjs proces omkring hele den her sag.
Så vi glæder os rigtig meget til forhandlingerne i udvalget.
I straffelovens § 81 er der i dag allerede anført de almindelige hensyn, der i almindelighed skal indgå som skærpende omstændigheder ved straffens fastsættelse.
Der er hele 12 af slagsen, som bevæger sig på et forholdsvis konkret niveau, og vi kan derfor ikke se, at der skulle være nogen principielle problemer i at tilføje endnu et punkt om børn.
Jamen mange af de her handlingsplaner er jo tilbage fra 2006.
Hvad har resultaterne været?
Hvor mange kvinder og hvor mange børn har man egentlig hjulpet fra regeringens side?
Det ville være rart, hvis ministeren endnu en gang forholdt sig lidt mere til virkeligheden end blot til fine ord.
Vi ser frem til forhandlingerne, og vi tager helt sikkert børnenes parti i den her sag.
Børn har alt for længe været de tavse tabere i sager om vold i familien.
Det skal der laves om på.
Det gør vi ved at stille os positive an, og vi vil godt kigge på at skærpe strafudmålingen, hvis der har været et barn til stede, mens en forælder har udøvet vold mod en anden forælder.
Men dette bør følges op med en generelt bedre og mere massiv indsats for voldsramte familier.
Straffe i sig selv løser desværre ikke alle problemer med vold i familierne.
Vi er nødt til fra politisk hold at gøre meget mere.